b"\n_START_ARTICLE_\nLes Humphries Singers\n_START_PARAGRAPH_\nLes Humphries Singers var en popgruppe, der i f\xc3\xb8rste halvdel af 1970'erne var meget popul\xc3\xa6re i store dele af Europa, herunder i Danmark. Gruppen, der havde basis i Vesttyskland, blev grundlagt af Les Humphries (1940-2007), der var flyttet til Hamborg fra f\xc3\xb8delandet Storbritannien. Sammen med Jimmy Bilsbury gik han i gang med at etablere en gruppe, der med basis i gospelmusikken og hippiestilen sang og formidlede glad popmusik og smittende sceneshows. Desuden var der tale om en ret stor gruppe sangere, 10-15 i gruppens storhedstid, der kom fra et bredt udsnit af lande._NEWLINE_Gruppen eksisterede i perioden 1969-1977, men f\xc3\xb8rst fra 1970 kom der for alvor gang i projektet. I de f\xc3\xb8lgende par \xc3\xa5r havde gruppen hits som We are Goin' down Jordan, Mamma Loo, Mexico, Carnival og Kansas City. Efterh\xc3\xa5nden mistede gruppen populariteten, og sidste st\xc3\xb8rre optr\xc3\xa6den fandt sted ved melodigrandprix i 1976, hvor de fremf\xc3\xb8rte Sing Sang Song, der dog blot blev nummer 15._NEWLINE_Gruppen blev opl\xc3\xb8st, da Les Humphries brat forlod Vesttyskland af skattem\xc3\xa6ssige \xc3\xa5rsager og flyttede til London. Nogle af gruppens medlemmer fik senere succes i andre sammenh\xc3\xa6nge, f.eks. Liz Mitchell, der blev et centralt medlem i Boney M, J\xc3\xbcrgen Drews, der fik en stor solokarriere i Tyskland og John Lawton, der blev medlem af Uriah Heep._NEWLINE_Gruppen har v\xc3\xa6ret gendannet ved enkelte lejligheder, og fra maj 2007 har en h\xc3\xa5ndfuld af gruppens medlemmer fra 1970'erne dannet gruppen The Original Singers, der optr\xc3\xa6der med mange af Les Humphries Singers' sange samt nyt materiale og gospelsange. Blandt den nye gruppes medlemmer er J\xc3\xbcrgen Drews, Peggy Evres, Judy Archer og Tina Kemp-Werner._NEWLINE_Gruppens oprindelige grundl\xc3\xa6gger, Les Humphries, d\xc3\xb8de p\xc3\xa5 et hospital i London den 26. december 2007."